Uudessa työnäytepalvelussa työtön on töissä vapaaehtoisesti ilman työsuhdetta, hallitus esittää.

Hallitus esitteli toimia yrittäjyyden ja työllisyyden edistämiseksi. Hallitus muun muassa esittää ns. työnäytepalvelua. Sen ideana on, että työtön menee vapaaehtoisesti lyhyeksi aikaa töihin työnantajalle ilman työsuhdetta.

Yllä olevalla videolla hallitus kertoo työnäytepalvelusta (tekstitetty).

Hallituksen esityksen ideana on, että kun työtön on ensin töissä ilman työsuhdetta, työnantaja saattaa palkata työttömän pysyvästi. Vielä ei ole tietoa, saako työtön työnäytteen aikana palkkaa ja jos saa, niin minkä suuruinen palkka on. Ja saako työtön työterveyspalvelut ja muut työntekijöille kuuluvat oikeudet sekä etuudet.

Hallituksen yrittäjyys- ja työllisyyspakettiin suunnitellaan toimia, joilla yksinyrittäjien mahdollisuuksia palkata ensimmäinen työntekijä parannettaisiin. Tähän voitaisiin käyttää palkkatukea, starttirahaa tai muita kannustimia, ja työntekijä voitaisiin tuen avulla palkata myös avoimilta työmarkkinoilta. Nyt tuet on rajattu työttömien työllistämiseen.

Lisäksi työttömien mahdollisuuksia sivutoimisen yrittäjyyden aloittamiseen aiotaan parantaa, kertoo elinkeinoministeri Olli Rehn (kesk).

Katso alla olevalta videolta, miten elinkeinoministeri Olli Rehn kommentoi hallituksen toimia tiistaina ISTV:lle:

Ulkomaisten eritysasiantuntijoiden rekrytointia tehdään sujuvammaksi käymällä läpi lupaprosessin pullonkaulat.

Oikeus- ja työministeri Jari Lindström (ps) ilmoitti, että pakettiin sisältyy myös toimia työttömyysturvan tiukentamiseksi. Velvollisuutta ottaa työtä vastaan tiukennetaan ja alueellista liikkuvuutta lisätään. Samalla työttömille tulee aiempaa tiukempi velvollisuus osallistua kaikkiin työllistymistä edistäviin palveluihin, Lindström ilmoitti. Näiden toimien yksityiskohdista kerrotaan ensi maanantaina.

Työttömyysetuuksien käyttöä laajennetaan niin, että niitä voidaan käyttää myös liikkuvuusavustukseen, starttirahaan ja palkkatukeen.

Hallituksen tavoitteena on nostaa työllisyysaste 72 prosenttiin ja luoda 110000 uutta työpaikkaa tällä hallituskaudella. Toiveena on, että kilpailukykysopimus toisi 35–45000 uutta työpaikkaa.